
Parlamentul  României

Camera  Deputaților

Comisia pentru industrii și servicii






                 București, 16.04.2019
                   Nr.4c-3/150/2019
AVIZ
asupra proiectului de Lege pentru ratificarea Acordului între România și Ungaria privind protecția reciprocă a informațiilor clasificate, semnat la București, la 3 octombrie 2018


În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, care va fi transmis Comisiei pentru apărare, ordine publică și siguranță națională, care este sesizată în fond, cu proiectul de Lege pentru ratificarea Acordului între România și Ungaria privind protecția reciprocă a informațiilor clasificate, semnat la București, la 3 octombrie 2018, transmis cu adresa nr. P.L.x. 211/2019 din 3 aprilie 2019, înregistrat la comisie sub nr.4c-3/150/2019 din 3 aprilie 2019.



Consiliul Legislativ, cu avizul nr.126/4.03.2019, avizează favorabil proiectul de lege.


Proiectul de lege are ca obiect de reglementare protecţia reciprocă a informaţiilor clasificate în cadrul unor activităţi ce presupun schimbul de informaţii clasificate între părţi. Acordul va asigura standarde comune de protecţie a informaţiilor, recunoaşterea certificatelor de securitate, stabilirea echivalenţelor nivelurilor de clasificare, convenirea procedurilor de soluţionare a incidentelor de securitate ce privesc informaţiile clasificate, precum şi dispoziţii referitoare la multiplicarea, traducerea şi distrugerea informaţiilor clasificate, certificatele de securitate şi accesul la informaţii clasificate, contracte clasificate, vizite, transmiterea informaţiilor clasificate, incidente de securitate, soluţionarea diferendelor, cheltuieli, intrarea în vigoare şi denunţarea acestuia.
Examinarea proiectului de lege a avut loc în ședința comisiei din 15 aprilie 2019.

În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.92 alin.(8) pct.1 din Regulamentul Camerei Deputaților, republicat, cu modificările și completările ulterioare, Senatul este Cameră decizională.

PREȘEDINTE,

Iulian Iancu
Consilier parlamentar, Isabela Patricia Robe

